月夜
作者：詹慥
朝代：宋

paragraphs: 平生最好月，况此秋夜闌。
長風送蕩漾，浩露况團團。
仰頭視虛空，光彩如可餐。
星辰歛芒角，河漢收波瀾。
更無微雲翳，挂此白玉盤。
六合靜皎皎，萬木凉珊珊。
爲爾廢昏卧，裴回更漏殘。
更登高處坐，歷歷見湖山。
爽氣集冰雪，清心生羽翰。
便欲御泠然，因之遊廣寒。
一臨天池水，沐浴隨飛仙。